હઝરત વલી એ અસ્ર (અ.સ.) ઝમાનાના ઈમામ છે, બાદશાહ છે, ઈખ્તેયાર ધરાવનાર છે. તેઓ ગયબતમાં જરુર છે પરંતુ કંઈ મજબુર અને લાચાર નથી. ગયબત તેમના ઈખ્તેયાર ધરાવવાની બાબતમાં કંઈ રુકાવટરુપ નથી. તેઓ એક અત્યંત મજબુત પનાહગાહ છે, સુરક્ષિત કિલ્લો છે, ગરીબોના મદદગાર છે, ફરિયાદીઓના ફરિયાદરસ છે. બેચૈન અને પરેશાનહાલ લોકોના સહારા છે, ભયભીત લોકોની ઉમ્મીદ છે. કિતાબો એ પ્રકારના પ્રસંગોથી ભરપૂર છે કે ગયબતના ઝમાનામાં ઈમામ (અ.સ.)એ કેવી કેવી રીતે લોકોની મદદ ફરમાવી છે. તેઓ આપણા પ્રત્યે આપણા માતા-પિતા અને આપણા ઉપર દરેક મહેરબાન વ્યકિતથી પણ કેટલાય ગણા વધારે મહેરબાન અને કરીમ છે. તેઓ સમગ્ર કાએનાતના ઈમામ છે. બ્રહ્માંડથી લઈને સૃષ્ટિના છેલ્લામાં છેલ્લા કણ સુધી બધું જ તેમના ઈખ્તેયારમાં છે અને તેમના ફરમાંબરદાર છે.